钦定古今图书集成/明伦汇编/官常典/第185卷 > 任隗
## 钦定古今图书集成/明伦汇编/官常典/第185卷 > 任隗

按《后汉书任光传》：“光子隗，字仲和，少好黄老，清静寡
欲。所得奉秩，常以赈恤宗族，收养孤寡。显宗闻之，擢
奉朝请，迁羽林左监、虎贲中郎将，又迁长水校尉。肃
宗即位，雅相敬爱，数称其行，以为将作大匠。将作大
匠，自建武以来，常谒者兼之，至隗乃置真焉。建初五
年，迁太仆，八年，代窦固为光禄勋，所历皆有称。章和”
元年，拜司空。隗义行内修，不求名誉，而以沈正见重
于世。和帝即位，大将军窦宪秉权，专作威福，内外朝
臣，莫不震慑。时宪击匈奴，国用劳费，隗奏议征宪还，
前后十上，独与司徒袁安同心毕力，持重处正，鲠言
直议，无所回隐，语在《袁安传》。永元四年薨，子屯嗣。帝
追思隗忠，擢屯为步兵校尉，徙封西阳侯。屯卒，子胜
嗣。胜卒，子世嗣，徙封北乡侯。